ინტერნაციონალი (ჰიმნი)
„ინტერნაციონალი“ (ფრანგ. L'Internationale < ლათ. inter — „შორის“ და natio — „ერი“, „ხალხი“) — საერთაშორისო პროლეტარული ჰიმნი, სკკპ-ისა და სხვა კომუნისტურ პარტიათა ჰიმნი, ასევე რსფსრ (1918-1944), სსრკ (1922-1944), შორეულ აღმოსავლეთის რესპუბლიკის (1920-1922), უკრაინის სსრ (1918-1949), ბელორუსიის სსრ (1919-1952), ჩინეთის საბჭოთა რესპუბლიკისა (1931-1937) და ამიერკავკასიის სფსრ-ის ოფიციალური ჰიმნი. ტექსტი ეკუთვნის ე. პოტიეს (1871, გამოქვეყნდა 1887), მუსიკა — პ. დეგეიტერს. პირველად 1888 წელს შეასრულა ქ. ლილის მუშათა გუნდმა. „ინტერნაციონალის“ პირველი თარგმანები 1890 წელს განეკუთვნება. მისი მისამღერი ტექსტი რუსულ ენაზე გამოქვეყნდა ლენინური „ისკრის“ პირველ ნომერში (1900). „ინტერნაციონალის“ რუსული ტექსტის ავტორია ა. კოცი (1902). 1906 წლის რსდმპ IV ყრილობის შემდეგ „ინტერნაციონალი“ რუსეთის რევოლუციის სოციალ-დემოკრატიულ პარტიულ ჰიმნად იქცა. 1918 წლის 10 (23) იანვარს სრულიად რუსეთის საბჭოების III ყრილობის გახსნისას „ინტერნაციონალი“ შესრულდა, როგორც რესპუბლიკის სახელმწიფო ჰიმნი. 1944 წელს სსრკ-ის ახალი სახელმწიფო ჰიმნის დამტკიცებასთან დაკავშირებით სკპ(ბ) ცკ-ის პლენუმმა დაადგინა, რომ „ინტერნაციონალი“ დარჩენილიყო კომუნისტური პარტიის ჰიმნად. „ინტერნაციონალის“ რუსული რედაქცია დაედო საფუძვლად მის თარგმანს სსრკ-ისა და საზღვარგარეთის ქვეყნების ენებზე. საქართველოში ითარგმნა 1905 წელს (ა. წერეთელი, ი. ევდოშვილი). 1923 წელს დამტკიცდა „ინტერნაციონალის“ საყოველთაო მუსიკალური რედაქცია (დ. ვასილიევ-ბუგლაი, ა. გედიკე, ლ. შულგინი და სხვა). 1937 წელს „ინტერნაციონალი“ სიმფონიური ორკესტრისათვის დაამუშავა დ. შოსტაკოვიჩმა.